In nomine sanctæ et individuæ trinitatis, Rodulfus, divina propitiante clementia, Francorum rex. Regiæ celsitudinis magnificentia solemniter exigit ut fideles nostros claris debeamus honoribus sublimare, idcirco noverit totius regni nostri venerabilis fidelitas quoniam accedentes ad serenitatem nostram Ansulus episcopus et Gauzfredus comes, humiliter nostram deprecati sunt clementiam, quatinus Adelardo fideli nostro, et uxori ejus Plectrudi atque nepoti ejus, nomine Geiloni, quasdam res quæ ei jure beneficiario concessæ fuerant, nostræ regalis celsitudinis præcepto confirmare dignaremur. Quorum petitionibus eo magis assensum præbuimus quo eos nostris servitiis habiliores et promptiores recognoscebamus; ideoque ad deprecationem jam prædictorum fidelium nostrorum jussimus præfato Adelardo ac uxori ejus, vel nepoti suo, hoc regale præceptum fieri, in quo confirmando decernimus et decernendo firmamus. Sunt autem hæ res supradictæ, Senonicæ civitati contiguæ, videlicet caput abbatiolæ Sancti-Pauli, ex ipso scilicet comitatu, cum mansis LX, ex Wastinensi comitatu, excepta ecclesia de Cretaria, cum mancipiis utriusque sexus, vineis, pratis, silvis, molendinis, pascuis, aquis, aquarumve decursibus, habeant, teneant, atque possideant singuli eorum, absque alicujus contradictione. Ut autem hæc nostræ munificentiæ largitio firmior habeatur, et inviolabilius conservetur, manu propria illud subterfirmavimus et anuli nostri impressione jussimus sigillari. Si autem hæ res præfatæ de episcopatu tractæ fuerint, nonas et decimas, sicut mos ecclesiarum est, sine alicujus contradictione persolvant. Signum RODULFI gloriosissimi regis. HUGO cancellarius, ad vicem Ansuli episcopi recognovit. Datum V kal. januarii, indictione VI, anno VIII regnante Rodulfo rege. Actum Autissiodoro.